次韻和原甫陪永叔景仁聖徒飲余家題庭中枯菊之什
作者：梅堯臣
朝代：宋

paragraphs: 九月車馬過，我庭黄菊鮮。
重來踰七旬，枯萼無復妍。
自非凌霜操，枝葉徒相連。
衰敗未忍去，根荄尚翹然。
不意憔悴叢，猶爲君子憐。
固值時節晚，豈恨地勢偏。
直如木上蘿，緣蔓欲到天。
一朝風雪厲，零落向暮年。
至此事乃等，高低復何言。
公休誇松柏，彭祖與顔淵。
各不相健羨，焉能論柔堅。
願公時飲酒，周孔今下泉。